## Zakon o proglašenju Parka prirode "Lastovsko otočje"

### NN 111/2006 (11.10.2006.), Zakon o proglašenju Parka prirode "Lastovsko otočje"

# HRVATSKI SABOR

**2451**

Na temelju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O PROGLAŠENJU PARKA PRIRODE »LASTOVSKO OTOČJE«

Proglašavam Zakon o proglašenju Parka prirode »Lastovsko otočje«, kojega je
Hrvatski sabor donio na sjednici 29. rujna 2006. godine

Klasa: 011-01/06-01/53
Urbroj: 71-05-03/1-06-2
Zagreb, 3. listopada 2006.

Predsjednik
Republike Hrvatske
**Stjepan Mesić**, v. r.

## ZAKON

### O PROGLAŠENJU PARKA PRIRODE »LASTOVSKO OTOČJE«

Članak 1.

Područje Lastovskog otočja s okolnim morem u ukupnoj povrđini od 195,83 km˛
proglađava se Parkom prirode »Lastovsko otočje«.

Članak 2.

Granica Parka prirode počinje u točki udaljenoj 500 m prema sjeveru od
najistaknutijeg dijela sjeverne obale otočića Veli Maslinjak, odakle u dužini od
6250 m ide prema istoku do točke udaljene 500 m sjeverno od rta Bijeli rat.
Odatle skreće prema sjeveroistoku do otočića Veli i Mali Tajan koje polukružno
zaobilazi na udaljenosti od 500 m od njihovih obala. Odavde granica skreće prema
jugo­istoku te se pravocrtno pruža u dužini od 12915 m do točke koja se nalazi
500 m sjeverno od otočića Glavat (skupina Vrhovnjaci), kojeg polukružno obilazi
na udaljenosti od 500 m. Granica dalje skreće prema zapadu do točke udaljene 500
m od najistaknutijeg istočnog dijela otočića Velji Golubinjak (skupina
Lastovnjaci), odatle dalje ide na udaljenosti od 500 m obuhvaćajući sve otočiće,
hridi i pličine skupine Vrhovnjaci. Dalje granica skreće prema jugozapadu i ide
na udaljenosti od 500 m od najistaknutije južne obale otočića Kručica i
Petrovac, dalje prema jugozapadu prati obalu otoka Lastova na udaljenosti od 500
m od rta Struga. Odatle granica ide pravocrtno prema zapadu do točke koja je
udaljena 500 m od Gornjeg rta Veljeg mora odakle skreće prema jugozapadu do
točke koja je 500 m udaljena od jugozapadne obale otočića Bratin. Granica od ove
točke nastavlja pravocrtno u dužini od 6720 m do točke koja je 500 m udaljena od
najistaknutijeg južnog rta otoka Kopište te od ove točke skreće prema
sjeverozapadu do točke koja se nalazi 500 m južno od hridi Bijelac koju
polukružno obuhvaća na istoj udaljenosti. Dalje granica teče prema istoku
prolazeći 500 m sjeverno od obale otočića Pod Kopište i nastavlja dalje prema
sjeveroistoku prema hridi Podmrčaru obilazeći je sa sjeverne strane na
udaljenosti od 500 m i pravocrtno se spaja s početnom točkom.
Sastavnim dijelom Parka prirode proglašava se i otok Sušac s morskim pojasom od
500 metara oko otoka.
Granica Parka prirode ucrtana je na topografskoj karti u mjerilu 1:100 000 koja
je prilog ovoga Zakona i njegov je sastavni dio.
Po jedan primjerak topografske karte čuva se u Hrvatskom saboru, Ministarstvu
kulture i u Državnom zavodu za zaštitu prirode.

Članak 3.

Vlada Republike Hrvatske će u roku od šest mjeseci od dana stupanja na snagu
ovoga Zakona uredbom osnovati javnu ustanovu za upravljanje Parkom prirode
»Lastovsko otočje«.

Članak 4.

Ovaj Zakon stupa na snagu osmoga dana od dana objave u »Narodnim novinama«.

Klasa: 351-01/06-01/05
Zagreb, 29. rujna 2006.

HRVATSKI SABOR
Predsjednik
Hrvatskoga sabora
**Vladimir Šeks**, v. r.

Zakon, NN 111/2006-2451
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)